和酬子瞻內翰贈行長篇
作者：楊傑
朝代：宋

paragraphs: 雲濤擁開滄海門，鼓鼙萬叠鳴江村。
仙翁引我峰頂望，耳目驚駭難窮源。
黄金鑄鯨爲酒樽，桂漿透徹冰雪盆。
吴歌楚舞屏不用，夾道青玉排雲根。
經綸事業重家世，昔聞父子今季昆。
九丹煉就鼎竈温，刀圭足以齊乾坤。
我行欲别湖山去，爲我索筆書長言。
照乘不假明月珠，自有光焰生軺軒。